बेल्लारी. निजी हेलीपेड लावारिस हालत में है। हेलीकॉप्टर और दो दर्जन देशी-विदेशी कारों के काफिले सहित पांच करोड़ की लक्जरी बस को देखे हुए अरसा हो गया। माइनिंग कंपनी के शानदार दफ्तर पर ताले जड़े हैं। पॉश इलाके में दो साल पहले बनकर तैयार शॉपिंग कॉम्लैक्स में कोई कारोबार करने नहीं आया। महलनुमा घर की दीवार का बड़ा हिस्सा प्रशासन ने ध्वस्त कर दिया है। संदेश साफ है-रेड्डी बंधुओं का तिलिस्म अपने ही गढ़ में टूट चुका है।
शहर का अहमभवि इलाका अब बेरौनक है। तत्कालीन येदियुरप्पा सरकार के तीन ताकतवर मंत्रियों-जी. जर्नादन रेड्डी, उनके बड़े भाई करुणाकर रेड्डी और बी. रामुलु की 15 फुट ऊंची दीवारों से घिरी शानदार रिहाइशें यहीं हैं। दो साल पहले तक यहां से आम लोगों का गुजरना भी गुनाह था। तब तीन शिफ्टों में तैनात रहने वाले सौ से ज्यादा पुलिस वालों में से अब एक भी यहां नहीं है। रेड्डी परिवार की बहुचर्चित वरलक्ष्मी पूजा का सालाना जलसा एक मामूली रस्म बनकर रह गया है, जिसमें सुषमा स्वराज 1999 के बाद कई सालों तक बिलानागा आती रहीं। वे रेड्डी की गिरफ्तारी के बाद कभी नजर नहीं आईं। यहां तक कि बाकी दो रेड्डी भाई सोमशेखर और करुणाकर भी बेल्लारी में कम ही देखे गए हैं। रेड्डी की गाड़ी के आगे-पीछे आठ काली स्कार्पियो में काले पेंट-टी शर्ट की यूनिफॉर्म में नजर आने वाले पचास से ज्यादा निजी सुरक्षाकर्मियों की फौज भी नदारद है। बेशकीमती लौह अयस्क की खदानें वीरान हैं, जहां 2008-10 के बीच करीब सात हजार ट्रकों की आवाजाही रही। एक खनन विशेषज्ञ का कहना है कि उस दौर में रेड्डी बंधुओं की एक दिन की आमदनी करीब 20 करोड़ रुपए थी। आखिरकार सितंबर 2011 में जनार्दन रेड्डी की गिरफ्तारी ने कहानी के अंत की शुरूआत कर दी थी।
रेड्डी के इशारे पर ही पार्टी बनाई
भाजपा से जुड़े लोग बताते हैं कि जेल में रहते हुए जनार्दन रेड्डी ने अपनी ताकत दिखाने के लिए पिछले चुनाव में रामुलु को अलग बीएसआर पार्टी बनाकर मैदान में उतारा। सिर्फ चार सीटें हाथ लगीं। करुणाकर रेड्डी भाजपा से जुड़े रहे। मगर वे भी हार गए। चुनाव से पहले रेड्डी बंधुओं के दाग छुटाने के लिए तत्कालीन मुख्यमंत्री सदानंद गौड़ा ने रेड्डियों के कट्टर विरोधी टपाल गणेश को पार्टी में शामिल करना चाहा। मगर यह कोशिश भी कामयाब नहीं हुई। टपाल अवैध खनन के खिलाफ बोलने वाले अकेले शख्स हैं। उन्होंने 2006 में ही रेड्डियों की शिकायत की थी।
नकेल कसी मगर देर से
रेड्डी की गिरफ्तारी से चार महीने पहले मई 2011 में येदियुरप्पा ने एक युवा आईएएस अफसर अमलान आदित्य विस्वास को बेल्लारी कलेक्टर बनाकर भेजा। विस्वास ने आते ही फॉरेस्ट एरिया में खदानों की 17 लीजें रद्द कीं। बौखलाए जनार्दन रेड्डी ने विस्वास को तलब किया। फैसला वापस लेने के लिए कहा। विस्वास बताते हैं, ‘मैं पहली बार उनके घर गया था। वे अपने सभी करीबी नेताओं के साथ गुस्से में बैठे थे। मैंने उन्हें कोर्ट जाने की सलाह दी तो एक नेता ने कहा कि फैसला नहीं बदला तो मुश्किल में पड़ोगे। मगर मैं झुका नहीं।’ एक और मामले में विस्वास ने रामुलु के एक रिश्तेदार रायचूर से भाजपा सांसद सन फकीरप्पा के अवैध ट्रकों की आवाजाही पर अंकुश लगाया। फकीरप्पा ने इसकी शिकायत येदियुरप्पा से की मगर मुख्यमंत्री ने कलेक्टर का पक्ष लिया और उन्हें डपट दिया था। शेष पेज 00 पर
रेड्डी और येदियुरप्पा की अनबन यहां तक पहुंची कि एक बार येदियुरप्पा बेल्लारी आए तो भाजपा का एक भी स्थानीय नेता अपने मुख्यमंत्री के आसपास मौजूद नहीं था। बेल्लारी में रेड्डी के इशारे के बिना पत्ता भी नहीं हिल सकता था। अब यहां पार्टी का ही पत्ता साफ है।
रेड्डी की जगह अब लाड परिवार
बेल्लारी की राजनीतिक बागडोर अब लाड परिवार के हाथ में है, जो काफी पुराने खनन कारोबारी हैं। उनके पास भी निजी हेलीकॉप्टर है। पूर्व राज्यसभा सदस्य अनिल लाड और उनके भाई संतोष लाड दोनों ही कांग्रेस से चुनाव जीते हैं। संतोष लाड को मंत्री बनाया गया है। अनिल लाड मंत्री बनते-बनते रह गए। उनके खिलाफ एक स्वाधीनता सेनानी ने मुख्यमंत्री सिद्धारमैया को शिकायत की कि लाड अवैध खनन में मददगार रहे हैं। उन्हें मंत्री बनाना ठीक नहीं होगा। टपाल गणेश कहते हैं, ‘अनिल लाड के करीबी रिश्ते जनार्दन रेड्डी से रहे। लोकायुक्त की रिपोर्ट में दोनों परिवारों के कारोबारी रिश्तों का जिक्र है। इसीलिए राज्यसभा सांसद रहते उन्होंने कभी रेड्डी बंधुओं के खिलाफ एक सवाल तक नहीं उठाया।’
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva